b"\n_START_ARTICLE_\nGardsko jezero\n_START_SECTION_\nGeografija\n_START_PARAGRAPH_\nJezero Garda z okolico geografsko spada v severozahodni del pokrajine Bene\xc4\x8dija, ki meji na zahodu na Lombardijo, na severu na avtonomno pokrajino Trentinsko - Zgornje Poadi\xc5\xbeje._NEWLINE_Gardsko jezero ima zna\xc4\x8dilno podolgovato obliko z o\xc5\xbejim delom na severu, ki je obdan z gorami skupine Baldo in pahlja\xc4\x8dasto raz\xc5\xa1irjenim na jugu. Fali\xc4\x8dna oblika je zna\xc4\x8dilna za morensko dolino, ki je verjetno nastala zaradi delovanja ledenika, na ju\xc5\xbeni strani so tudi \xc5\xa1tevilne \xc4\x8delne morene. \xc4\x8ceprav so sledovi delovanja ledenika o\xc4\x8ditni, v zadnjih letih domnevajo, da je ledenik zapolnil \xc5\xbee obstoje\xc4\x8do depresijo, ki jo je ustvaril z erozijo potok pred 5-6.000.000 leti. Venec \xc4\x8delnih moren je verjetno nastajal v ve\xc4\x8d obdobjih poledenitev (g\xc3\xbcnz, mindel, riss, w\xc3\xbcrm). Morensko obmo\xc4\x8dje je \xc5\xa1iroko 35\xc2\xa0km, sega pa na jug okoli 15\xc2\xa0km. Severne obale so strme do navpi\xc4\x8dne z zanimivimi oblikami imenovanimi ledeni\xc5\xa1ki mlini (Marmitte dei Giganti vidni pri kraju Arco), ki so nedvoumne pri\xc4\x8de delovanja ledeni\xc5\xa1ke erozije._NEWLINE_Jezero ima \xc5\xa1tevilne majhne otoke in pet glavnih, najve\xc4\x8dji je Isola del Garda. Ju\xc5\xbeno od tega le\xc5\xbei Isola San Biagio, znan tudi kot Isola dei Conigli (otok zajcev). Oba le\xc5\xbeita ob zahodni obali v bli\xc5\xbeini kraja San Felice del Benaco. Ostali trije ve\xc4\x8dji otoki so \xc5\xa1e Isola dell'Olivo, Isola di Sogno in Isola di Trimelone, vsi le\xc5\xbeijo proti severu ob vzhodni strani. Glavni pritok je reka Sarca, edini iztok je reka Mincio._NEWLINE_\xc4\x8ce je vodostaj reke Adi\xc5\xbee previsok, se odve\xc4\x8dna voda preusmeri v jezero skozi umetni predor Mori - Torbole.\n_START_SECTION_\nPodnebje\n_START_PARAGRAPH_\nObmo\xc4\x8dje Gardskega jezera ima zelo milo submediteransko podnebje. Tukaj se me\xc5\xa1ajo vplivi Alp, Jadranskega morja in samega jezera. Poletja so topla in praviloma son\xc4\x8dna, prijetno klimo pa povzro\xc4\x8da tudi popoldanski sve\xc5\xbe veter s celine. Zime so mile, pozebe prakti\xc4\x8dno ne poznajo.\n_START_SECTION_\n\xc5\xbdivalstvo\n_START_PARAGRAPH_\nSalmo carpio, znana tudi carpione (carpione del Garda), je redka vrsta postrvi, ki je endemi\xc4\x8dna na Gardskem jezeru. Populacija se je mo\xc4\x8dno manj\xc5\xa1a ter velja za zelo ogro\xc5\xbeeno (IUCN 3.1). Glavna gro\xc5\xbenja je posledica \xc4\x8dezmernega ribolova, onesna\xc5\xbeevanja in verjetno tudi tuje vnesene vrste, kot so Coregonus in druge vrste postrvi._NEWLINE_Odrasla jezerska postrv je v \xc4\x8dasu izven parjenja srebrne barve z zelo malo \xc4\x8drnih pik na telesu. V \xc4\x8dasu parjenja samci dobijo temno lisasto obarvanost trupa. Te postrvi dose\xc5\xbeejo dol\xc5\xbeino do 50\xc2\xa0cm. \xc5\xbdivijo v globini od 100 do 200 metrov. Hranijo se z zooplanktonom in raki. Samci in samice dose\xc5\xbeejo spolno zrelost pri dveh ali treh letih. Drstenje poteka v globini 50 do 300 m v bli\xc5\xbeini podvodnih izvirov. Najve\xc4\x8dja starost je pet let.\n_START_SECTION_\nOlje in trta\n_START_PARAGRAPH_\nZaradi blage klime so bile oljke na Gardskem jezeru zasajene in proizvedeno olje \xc5\xbee od \xc4\x8dasov Rimljanov. Iz\xc4\x8drpen vpogled v proizvodnjo olj\xc4\x8dnega olja je mogo\xc4\x8de dobiti z obiskom ene od mnogih stiskalnic in manj\xc5\xa1eih lokalnih muzejih._NEWLINE_Vse naokoli jezera na slikovitih hribih se nahajajo \xc5\xa1tevilne vinorodne povr\xc5\xa1ine. Tukaj rastejo znane trte iz katerih pridelujejo najbolj znano vino bardolino. Vinske kleti in kmetije povezuje vinska cesta imenovana Bardolino, ki je dolga 80\xc2\xa0km. Poleg vina bardolino, ki je svetlo rubinaste barve, je znano tudi razli\xc4\x8dica ros\xc3\xa9 iz Chiaretta.\n_START_SECTION_\nArboretim Arco\n_START_PARAGRAPH_\nArboretum Arco je arboretum in botani\xc4\x8dni vrt, ki se nahaja na Viale delle Palme 1 v kraju Arco.Velik je 1 ha. Arboretum je ustanovil leta 1872 nadvojvoda Albert okoli svoje vile, nedale\xc4\x8d od Gardskega jezera. Leta 1964 je bil obnovljen kot miniaturna pokrajina, rastline so bile rekonstruirane v naravnih okoljih. Leta 1993 je postal del tridentinskega Naravoslovnega muzeja. Danes arboretum vsebuje okoli 150 vrst rastlin iz celega sveta, vsaka je ozna\xc4\x8dena z latinskim imenom, dru\xc5\xbeino, skupnim imenom in obmo\xc4\x8djem izvora.\n_START_SECTION_\nBiotop Marocche di Dro\n_START_PARAGRAPH_\nBiotop Marocche di Dro je za\xc5\xa1\xc4\x8diteno naravno obmo\xc4\x8dje od leta 1989. To je eno od redkih za\xc5\xa1\xc4\x8ditenih habitatov, razvr\xc5\xa1\xc4\x8denih kot su\xc5\xa1no obmo\xc4\x8dje in ne mokri\xc5\xa1\xc4\x8de. Zavzema povr\xc5\xa1ino 250,84 ha._NEWLINE_Na podro\xc4\x8dju Marocche di Dro je najbolj impresiven pojav prelom in plaz, zdrs kamnitega materiala. Gre za velik starodaven plaz iz \xc4\x8dasa po zadnji poledenitvi. Med izkopavanji za gradnjo hidroelektrarne so odkrili veliko plo\xc5\xa1\xc4\x8do iz rimskega \xc4\x8dasa.\n_START_SECTION_\nBiotop Mount Brione\n_START_PARAGRAPH_\nBiotop Mount Brione je za\xc5\xa1\xc4\x8diteno naravno obmo\xc4\x8dje ustanovljeno leta 1992. Zavzema povr\xc5\xa1ino 66,28 ha in le\xc5\xbei v avtonomni pokrajini Trento._NEWLINE_Monte Brione je 374 m visok hrib. Le\xc5\xbei na planoti Basso Sarca med Riva del Garda in Arco. To je neke vrste skalna stena, ki se zlagoma spu\xc5\xa1\xc4\x8da proti zahodu in vzhodu in ima tudi pe\xc4\x8dine, ponekod visoke tudi do 250 m, navadno iz skrilavca. Za Monte Brione je zna\xc4\x8dilen listnat gozd \xc4\x8drnega gabra (Ostrya carpinifolia) in sklerofilno \xc4\x8drni\xc4\x8devje (Quercus ilex)._NEWLINE_Tukaj se nahajajo tudi \xc5\xa1tevilne utrdbe avstro-mad\xc5\xbearske vojske iz leta 1859 in iz prve svetovne vojne.\n_START_SECTION_\nLes Caproni\n_START_PARAGRAPH_\nKamnita tlakovana pot vodi skozi olj\xc4\x8dne nasade in gozd \xc4\x8drnega hrasta, makije, jesena in divje \xc4\x8de\xc5\xa1nje, ob suhih kamnitih zidovih, do starega kamnoloma oolita. V nekaterih delih poti so vidne globoke brazde, ki so jih pustile sani, s katerimi so preva\xc5\xbeali les, predvsem kostanj, v dolino._NEWLINE_Gozd je dobil ime po Gianniju Caproniju (1886-1957), pionirju letalstva in slavnemu industrialcu med obema svetovnima vojnama, rojenem v kraju Massone v bli\xc5\xbeini Arca, in ki je v tridesetih letih uvedel projekt pogozdovanja in varovanja obmo\xc4\x8dja. Leta 1996 je mesto Arco prevzelo park v upravljanje v skladu s sporazumom s Prirodoslovnim muzejem v Trentu, katerega namen je bil ponovno vzpostaviti naravno in kulturno dedi\xc5\xa1\xc4\x8dino. To je pomenilo obnovo obstoje\xc4\x8de poti in izvajanje okoljskih raziskav lesa in kamnoloma._NEWLINE_Najlep\xc5\xa1i del je na spodnjem koncu dolinice, kjer pot vodi po dnu starega re\xc4\x8dnega korita, ki je mo\xc4\x8dno preoblikovala skale in ustvarila ozko dolino z gladkimi stenami. Voda je oblikovala \xc5\xa1tevilne spodmole, ki jih \xc5\xbee dolgo uporablja \xc4\x8dlovek za zavetje in varnost. Dokazilo o navzo\xc4\x8dnosti \xc4\x8dloveka skozi stoletja so  \xc5\xa1tevilne gravure in grafiti.\n_START_SECTION_\nSlap Varone\n_START_PARAGRAPH_\nSlap Varone je geolo\xc5\xa1ka redkost. Njegov nastanek sega v kvartar, ko je izginjal super ledenik. Le\xc5\xbei v soteski, ki prodira 55 metrov v notranjost in je 73 metrov globoka. Celoten slap je visok 98 metrov. Slap je mo\xc5\xbeno opazovati iz dveh razli\xc4\x8dnih to\xc4\x8dk: od spodaj in z vi\xc5\xa1ine 40 m. Vhod je na\xc4\x8drtoval arhitekt Maroni."